cometadata/datacite-titles-descriptions-related-identifiers huggingface dataset:
DOI: 10.14457/cu.the.2007.1720
title: การตรวจสอบสภาพอาคารด้านสถาปัตยกรรม ตามกฎหมายควบคุมอาคาร : กรณีศึกษา อาคารโรงพยาบาล

description: พระราชบัญญัติควบคุมอาคารฉบับที่ 3 พ.ศ. 2543 กำหนดให้เจ้าของอาคารบางประเภทจัดให้มีผู้ตรวจสอบสภาพอาคารด้านวิศวกรรม และด้านสถาปัตยกรรม เพื่อทำการตรวจสอบสภาพอาคารที่จำเป็นต่อการป้องกันภยันตรายต่างๆ โดยรวมถึงการป้องกันอัคคีภัยและความปลอดภัยด้านสุขอนามัย สิ่งแวดล้อม อาคารโรงพยาบาล ถึงแม้จะไม่อยู่ในอาคารที่ต้องมีการตรวจสอบ แต่โรงพยาบาลในปัจจุบันส่วนใหญ่เป็นอาคารสูงและอาคารขนาดใหญ่พิเศษเป็นส่วนใหญ่ ดังนั้นอาคารโรงพยาบาลจึงเข้าข่ายอาคารที่ต้องตรวจสอบ แต่ยังไม่มีหลักเกณฑ์ในการตรวจสอบที่ชัดเจน ดังนั้น ผู้วิจัยจึงเลือกเป็นกรณีศึกษา การวิจัยนี้ดำเนินการโดยศึกษาหลักการและทฤษฎีที่เกี่ยวข้องได้แก่ ความรู้พื้นฐานเกี่ยวกับอัคคีภัย กฎหมาย และมาตรฐานที่เกี่ยวข้อง ขอบเขตงานด้านสถาปัตยกรรม หลักการตรวจความปลอดภัย ความปลอดภัยด้านสุขอนามัย สิ่งแวดล้อม พร้อมทั้งรวบรวมข้อมูลการปฏิบัติงานตรวจอาคารเพื่อการป้องกันและระงับอัคคีภัยและสุขอนามัย สิ่งแวดล้อมจากกรณีศึกษา อาคารโรงพยาบาลจำนวน 6 โรงพยาบาล รวมถึงข้อมูลจากการสัมภาษณ์ผู้ทรงคุณวุฒิ และนำข้อมูลที่ได้มาวิเคราะห์ เพื่อสรุปและเสนอแนะหลักเกณฑ์สำคัญในการตรวจสอบอาคารโรงพยาบาล และสร้างตัวอย่างแบบฟอร์มบันทึกข้อมูลการตรวจตามวัตถุประสงค์ ทั้งนี้การรายงานผลการตรวจสอบจะเป็นการรายงานตามสภาพความเป็นจริงของอาคาร โดยไม่ประเมินเป็นระดับคะแนนความปลอดภัยของอาคาร ผลการวิจัยสรุปได้ว่า อาคารโรงพยาบาลที่เป็นอาคารสูง อาคารขนาดใหญ่พิเศษนั้นต้องมีการตรวจสอบตามกฎหมายตรวจสอบอาคาร แต่อาคารโรงพยาบาลต้องมีการเน้นการตรวจสอบระบบประกอบอาคารซึ่งมีผลต่อสุขอนามัย สิ่งแวดล้อมในอาคาร ซึ่งในแต่ละพื้นที่ของอาคารโรงพยาบาลที่ประกอบไปด้วย ส่วนให้บริการด้านการแพทย์ ส่วนพื้นที่ทางสัญจรหลัก พื้นที่แกนบริการ พื้นที่พิเศษ พื้นที่ภายนอกอาคาร ซึ่งแต่ละพื้นที่มีความต้องการการป้องกันและระงับอัคคีภัยแตกต่างกัน ขึ้นอยู่กับประเภทของพื้นที่และประเภทของผู้ใช้อาคาร ดังนั้นการตรวจสอบสภาพอาคารต้องตรวจสอบทุกพื้นที่ทั้งภายในและภายนอกอาคาร โดยจำแนกประเภทพื้นที่ได้ตามลักษณะการใช้พื้นที่ การตรวจสอบแต่ละพื้นที่ต้องคำนึงถึงหลักสำคัญของความปลอดภัยจากอัคคีภัยและสุขอนามัย สิ่งแวดล้อม โดยตรวจองค์ประกอบของอาคารเฉพาะที่เป็นงานด้านสถาปัตยกรรมสิ่งสำคัญที่ต้องพิจารณาอย่างรอบคอบในการตรวจสอบคือ ความปลอดภัยในด้านสุขอนามัย สิ่งแวดล้อม ความปลอดภัยในการใช้อาคารทั้งจากบุคคลภายนอกและบุคลากรในโรงพยาบาล และแผนการอพยพเมื่อเกิดเหตุอัคคีภัย นอกจากนั้น ผู้วิจัยมีข้อสังเกตว่า การดำเนินการกิจการโรงพยาบาลส่วนใหญ่ไม่ได้เป็นอาคารหลังเดียว แต่มีหลายๆอาคารรวมใช้งานต่อเนื่องในพื้นที่เดียวกัน ดังนั้นการตรวจอาคารต้องมีการตรวจทุกหลังไม่ตรวจเฉพาะอาคารสูง อาคารขนาดใหญ่ และการตรวจนั้นต้องคำนึงถึงระบบประกอบอาคารที่มีผลต่อสุขอนามัย สิ่งแวดล้อม รวมกับการตรวจเกี่ยวกับแผนการอพยพในกรณีที่เกิดเหตุที่ต้องมีการอพยพผู้ใช้ทุกประเภท
DOI: 10.14457/cu.the.2007.1721
title: พฤติกรรมของโครงสร้างสะพานพระรามเก้าโดยวิธีไฟไนต์เอเลเมนต์

description: งานวิจัยนี้ทำการศึกษาพฤติกรรมของโครงสร้างสะพานพระรามเก้าโดยวิธีไฟไนต์เอเลเมนต์ โดยพฤติกรรมของสะพานพระรามเก้าจะถูกจำลองด้วยโปรแกรม SAP2000 การสร้างแบบจำลองมีขั้นตอนเริ่มจากการกำหนดพิกัดของจุดต่อของชิ้นส่วนต่างๆที่ใช้ในแบบจำลอง จากนั้นกำหนดการเชื่อมต่อของชิ้นส่วนต่าง ๆและกำหนดคุณสมบัติของแต่ละชิ้นส่วนให้มีลักษณะตามแบบรายละเอียดที่ได้จากผู้ออกแบบ หลังจากนั้นทำการตรวจสอบความถูกต้องของแบบจำลองโดยการตรวจสอบนี้ จะตรวจสอบสภาวะสมดุลของแรง เปรียบเทียบคุณสมบัติทางพลศาสตร์และแรงในสายเคเบิลในแบบจำลองที่สร้างขึ้นกับผลการตรวจวัดในภาคสนามและแบบจำลองของบริษัท AES Group และบริษัท IMMS การเปรียบเทียบค่าความเครียดเนื่องจากน้ำหนักบรรทุกในส่วนของชิ้นส่วนรับแรงดึงจากแบบจำลองกับค่าจากการตรวจวัดจริง จากการตรวจสอบความถูกต้องดังกล่าวพบว่า มีความคลาดเคลื่อนในค่าแรงดึงในสายเคเบิลและคุณสมบัติทางพลศาสตร์ ผู้วิจัยจึงได้ทำการศึกษาความไวของคุณสมบัติของโครงสร้างต่อรายละเอียดในการสร้างแบบจำลองเพื่อทำการปรับแก้แบบจำลองให้มีความถูกต้องมากยิ่งขึ้น โดยการปรับแก้จะคำนึงถึงสาเหตุที่อาจทำให้โครงสร้างจริงคลาดเคลื่อนจากแบบรายละเอียดของผู้ออกแบบซึ่งได้แก่การเพิ่มความหนาของแอสฟัลต์และการปรับแรงดึงในเคเบิล จึงได้ทำการปรับแก้รายละเอียดดังกล่าวในแบบจำลองเพื่อให้แบบจำลองมีความสอดคล้องกับผลการตรวจวัดในภาคสนามของบริษัท AES จากนั้นทำการตรวจสอบแบบจำลองที่ปรับแก้แล้วอีกครั้ง โดยเปรียบเทียบคุณสมบัติต่างๆ ของแบบจำลองที่ไม่ได้มีการปรับแก้และที่ปรับแก้แล้วกับผลการตรวจวัดภาคสนาม จากนั้นนำแบบจำลองที่ปรับแก้แล้วซึ่งน่าจะมีความถูกต้องมากขึ้นไปใช้ในการศึกษาวิเคราะห์พฤติกรรมของโครงสร้างสะพานพระรามเก้าภายใต้น้ำหนักบรรทุกแบบต่าง ๆ จากการวิเคราะห์พบว่า ความเค้นในชิ้นส่วนรับแรงดึงเนื่องจากน้ำหนักบรรทุกตายตัวและน้ำหนักบรรทุกมาตรฐานการออกแบบของ AASHTO มีค่ามากที่สุดประมาณ 1,783 กิโลกรัมต่อตารางเซนติเมตรที่บริเวณช่วงสะพานด้านข้าง
DOI: 10.14457/cu.the.2007.1722
title: การจัดการเรียนการสอนแบบมีปฏิสัมพันธ์ผ่านเครือข่ายอินเทอร์เน็ต : กรณีศึกษารายวิชาปฏิบัติการออกแบบ รหัส 2501117

description: ยุคปัจจุบันเป็นยุคโลกาภิวัฒน์และยุคสารสนเทศไร้พรมแดนเทคโนโลยีอินเทอร์เน็ต ก้าวเข้ามามีบทบาทสำคัญทั้งในภาคธุรกิจและในภาคการศึกษา และเริ่มเข้ามาสู่สถาบันการศึกษาในประเทศไทย โดยเฉพาะอย่างยิ่งในระดับอุดมศึกษา การนำเทคโนโลยีสารสนเทศมาใช้มีประโยชน์เพื่อประหยัดค่าใช้จ่าย และทำให้การเรียนการสอนมีประสิทธิภาพมากขึ้น การผสมผสานระหว่างการสอนแบบออนไลน์และการสอนแบบเดิมที่เรียนในห้องเรียนจริง จะมีประสิทธิภาพมากกว่าการสอนในห้องเรียนจริงเพียงอย่างเดียว การเรียนการสอนผ่านเครือข่ายอินเทอร์เน็ต เป็นลักษณะการใช้คอมพิวเตอร์เพื่อการเรียนการสอน สามารถใช้เพื่อการทบทวนบทเรียน (Tutor) เป็นเครื่องมือ (Tool applications) และใช้เป็นเครื่องฝึกฝน ซึ่งมีการตอบสนองต่อข้อมูลที่ผู้เรียนป้อนกลับเข้าไปได้ทันที เป็นการช่วยเสริมแรงและเพิ่มประสิทธิภาพการสอนการรับรู้ของผู้เรียน เป็นระบบการเรียนการสอนที่มีสภาวะแวดล้อมที่สนับสนุนการเรียนรู้อย่างมีชีวิตชีวา (Active learning) เน้นผู้เรียนเป็นศูนย์กลาง ผู้เรียนเป็นผู้คิดตัดสินใจ โดยสร้างความรู้และความเข้าใจใหม่ๆ ด้วยตนเอง สามารถเชื่อมโยงกระบวนการเรียนรู้ให้เข้ากับชีวิตจริง ครอบคลุมการเรียนทุกรูปแบบ ในสาขาวิชาสถาปัตยกรรมการเรียนการสอนภาคทฤษฎีมีความสำคัญ และจำเป็นต้องอาศัยกระบวนการเรียนการสอนและการสื่อให้ผู้เรียนรับรู้เข้าใจในเนื้อหานั้นๆ ส่งผลให้ผู้เรียนสามารถนำความรู้ไปใช้ในภาคปฏิบัติให้สัมฤทธิ์ผลมากที่สุด การบรรยายด้วยสื่อต่างๆ ภายในห้องเรียนเพียงอย่างเดียวอาจจะไม่เพียงพอ เนื่องจากปัจจัยด้านความแตกต่างในการเรียนรู้ ระยะเวลาการเรียนการสอน ขาดทักษะในการสืบค้นข้อมูลสารสนเทศส่งผลให้ไม่เข้าใจในบทเรียน การเรียนรู้ผ่านเครือข่ายอินเตอร์เน็ตจะเป็นสื่อจำลองสถานการณ์ การจัดการเรียนการสอนแบบมีปฏิสัมพันธ์ผ่านเครือข่ายอินเทอร์เน็ต โดยเน้นการพัฒนาให้เป็นสื่อเสริมเพิ่มเติมหรือเป็นเว็บสนับสนุนรายวิชา สำหรับรายวิชาในคณะสถาปัตยกรรมศาสตร์ ซึ่งประกอบไปด้วยทั้งภาคทฤษฎีและภาคปฏิบัติ โดยให้มีการโต้ตอบระหว่าง ผู้เรียนกับบทเรียน และผู้สอนกับผู้เรียน ซึ่งพิจารณาเลือกรายวิชาปฏิบัติการออกแบบเบื้องต้น ผลของการวิจัยการจัดการเรียนการสอนแบบมีปฏิสัมพันธ์ผ่านเครือข่ายอินเทอร์เน็ตนี้ จะช่วยส่งเสริมกระตุ้นการเรียนรู้ให้ผู้เรียนสามารถเข้าถึงและเข้าใจในเนื้อหาได้ง่ายและชัดเจนยิ่งขึ้น โดยมีเป้าหมายให้ผู้เรียนมีผลสัมฤทธิ์ทางการเรียน ที่เกิดจากการจัดกิจกรรมการเรียนการสอนบนเครือข่ายอินเทอร์เน็ต อีกทั้งยังสามารถเป็นแนวทางในการพัฒนาการจัดการเรียนการสอนในรายวิชาอื่นต่อไป
DOI: 10.23650/data.c.2019.p8
title: 赣南宁都地区 1∶50 000 青塘幅矿产地质图数据集
title: The 1∶50 000 Mineral Geological Map Dataset of the Qingtang Map-sheet, Ningdu, South Jiangxi

description: The Qingtang map-sheet is located to the north of the Yudu Yingkeng - Ningdu Qingtang integrated survey area, south Jiangxi, and in the north of the Yushan metallogenic sub-zone. To develop this dataset, data were acquired comprehensively by using multiple methods such as mapping specific to lithology - structures - altered mineralization, remote sensing, geophysical/geochemical and drilling exploration. A route of 533.68 km was surveyed for mineral geology, with 1 729 stream sediment samples and 119 chemical analytical samples collected, 458 km2 of land measured with the 1∶50 000 ground high-precision magnetic method and interpreted based on remote-sensing data, as well as 422m of depth drilled. In the dataset, emphasis is placed on survey and division of early-Yanshanian metallogenic magmatite, ore-bearing formations, rock-controlled and ore-controlled structures, and mineralized alteration marks etc. It is clear that biotite granite is a metallogenic geologic body of skarn-type S-Fe-W multi-metal ores, the main metallogenic structural plane is the Si-Ca heterologous interface in the upper part of the Zishan Formation, and alteration is mainly through skarnization, marbleization etc. The project team has plotted the Qingtang Map-sheet formation and structural map, created the mineral database of the area, and compiled properties of the main formation structures, fractures, geological boundarie and magmatite etc. This has improved the prospecting prediction model for Shihoushan-styled, S-Fe-W multi-metal deposits and highlighted the causal relationship between deposits and tectonic formations in the area.
DOI: 10.14457/cu.the.2007.1723
title: ความสามารถในการแยกข้อมูลโดยใช้ระยะแบบยุคลิดและสหสัมพันธ์เพียร์สัน สำหรับโครงข่ายประสาทแบบสไปกิง

description: ลำดับดีเอ็นเอที่สกัดมาจากเซลล์ของสิ่งมีชีวิตโดยเครื่องอ่านลำดับดีเอ็นเอ อาจให้ลำดับดีเอ็นเอที่ไม่สมบูรณ์ นั่นคือ มีลำดับดีเอ็นเอบางลำดับเป็นสัญลักษณ์นิวคลีโอไทด์ที่คลุมเครือ ตัวอย่างเช่นสัญลักษณ์ N ที่ปรากฏในลำดับดีเอ็นเอ อาจหมายถึง A หรือ C หรือ G หรือ T งานวิจัยนี้ได้แปลงปัญหาดังกล่าวเป็นปัญหาการรู้จำลำดับนิวคลีโอไทด์ที่ชัดเจนก่อนหน้าสัญลักษณ์ที่คลุมเครือ และใช้โครงข่ายประสาทแบบสไปกิง ซึ่งเป็นโครงข่ายประสาทเทียมที่มีกระบวนการทำงานคล้ายกับระบบประสาทจริงๆ ในสมองของมนุษย์ มาแก้ปัญหานี้ งานวิจัยนี้ได้เสนอวิธีเข้ารหัสข้อมูลจากรูปแบบลำดับนิวคลีโอไทด์เป็นรูปแบบลำดับเวลาที่เกิดสไปค์ เพื่อใช้เป็นข้อมูลนำเข้าสำหรับโครงข่ายประสาทแบบสไปกิง นอกจากนี้เรายังได้ศึกษาวิธีการแบ่งกลุ่มข้อมูล โดยใช้ระยะแบบยุคลิดและสหสัมพันธ์เพียร์สัน จากการทดลองพบว่า โดยเฉลี่ยการแบ่งกลุ่มข้อมูลโดยใช้ระยะแบบสหสัมพันธ์เพียร์สัน ได้ให้ความถูกต้องในการทำนายมากกว่าการแบ่งกลุ่มข้อมูลโดยใช้ระยะแบบยุคลิด นอกจากนี้เรายังพบอีกว่า จำนวนขั้นเวลาที่ใช้ขยายสัญญาณสไปค์เท่ากับ 3 ได้ให้ความถูกต้องในการทำนายมากกว่าการขยายสัญญาณสไปค์ด้วยจำนวนขั้นเท่ากับ 1 และ 5 อีกด้วย
DOI: 10.14457/cu.the.2007.1725
title: เศรษฐศาสตร์การเมืองกับการจัดเก็บและขนส่งขยะมูลฝอยในเขตพื้นที่จังหวัดนนทบุรี

description: ศึกษาผู้มีส่วนได้ส่วนเสีย อิทธิพลการเมืองของผู้นำระดับท้องถิ่น จังหวัด และประเทศในการวางรูปแบบการจัดการขยะมูลฝอย รวมทั้งศึกษารูปแบบที่เหมาะสม ความคงอยู่และความเป็นไปได้ ในการบริหารจัดการขยะมูลฝอยในพื้นที่จังหวัดนนทบุรี ผลการศึกษาพบว่า เทศบาลนครนนทบุรีมีการบริหารการจัดการขยะโดยเทศบาลเป็นผู้ดำเนินการเอง แล้วนำไปขายให้กับร้านรับซื้อของเก่าร้านหนึ่ง ที่มีการทำสัญญาด้วยวาจากับทางเทศบาล ซึ่งมีความสัมพันธ์ในลักษณะของระบบอุปถัมภ์ โดยมีส่วนเอื้อประโยชน์ให้กับพนักงานของเทศบาลที่ได้รับประกันคุณภาพชีวิต ซึ่งบริการด้านประกันคุณภาพชีวิตเป็นส่วนที่รัฐไม่ได้จัดสวัสดิการไว้ให้ ต้องเสนอเป็นเงื่อนไขแลกเปลี่ยนกับการที่พนักงานเก็บขยะนำขยะที่เป็นของเสียไปจำหน่ายให้เพียงเจ้าเดียว การที่ร้านค้ารับซื้อของเก่าทำประกันชีวิตให้พนักงานเก็บขยะ กวาดขยะเทศบาลนั้นเป็นการประหยัดรายจ่ายด้านสวัสดิการของพนักงานเทศบาล ความสัมพันธ์ระหว่างผลตอบแทนต่อภาครัฐและภาคธุรกิจในการบริหารจัดการขยะ พบว่า มีลักษณะของระบบอุปถัมภ์ และมีแนวโน้มที่จะอยู่ในลักษณะเอื้อประโยชน์ซึ่งกันและกัน กล่าวคือ ในขณะที่รัฐมีหน้าที่กำกับดูแลและกำหนดกติกาการแข่งขัน แต่กลุ่มภาคธุรกิจดังกล่าวก็มีความสัมพันธ์กับรัฐในด้านของการสนับสนุนหรือช่วยเหลือ ในเรื่องสวัสดิการต่อลูกจ้างของภาครัฐ ซึ่งในหลักการรัฐต้องมีหน้าที่เป็นผู้กำกับดูแลควบคุมกติกา ในการดำเนินไปในลักษณะของการแข่งขันอย่างเป็นเสรีและเป็นธรรม
DOI: 10.14457/cu.the.2007.1726
title: YAOI : การ์ตูนเกย์โดยผู้หญิงเพื่อผู้หญิง

description: การศึกษานี้ มีจุดประสงค์เพื่อนำเสนอเสียง และสะท้อนมุมมองของผู้หญิงที่ชื่นชอบการ์ตูน YAOI หรือ “คนใน” ทางด้านวัฒนธรรมย่อย เพศภาวะ และเพศวิถี ที่เต็มไปด้วยความหลากหลาย ซึ่งความหลากหลายดังกล่าวนั้นไม่สามารถนำเสนอเพียงภาพตัวแทนบางส่วน ให้กลายเป็นภาพเหมารวมว่าเป็นลักษณะตายตัวของคนในได้ทั้งหมด โดยเน้นการศึกษาถึงกลไกการตอบโต้การควบคุมสื่อของภาครัฐและสังคมด้วยการนิยามว่า YAOI เป็นสื่อทางเพศ ด้วยวิธีการศึกษาแบบมานุษยวิทยา ผลการศึกษาพบว่า เสียงและมุมมองที่ปรากฏในวิทยานิพนธ์นี้ เป็นเพียงส่วนหนึ่งของคนในที่เต็มไปด้วยความหลากหลายที่มีอาจจะมีเพียงสำนึกร่วมกันทางด้านความชื่นชอบ YAOI เช่นเดียวกัน แม้ว่าการศึกษานี้จะไม่สามารถนำเสนอความหลากหลายได้ทั้งหมด เนื่องมาจากข้อจำกัดของการศึกษา แต่ผู้วิจัยเชื่อว่าวิทยานิพนธ์นี้อาจจะเป็นส่วนหนึ่งในการเขย่าภาพเหมารวมของคนในที่มีเพียงหนึ่งเดียวให้หายไป นอกจากนั้น กลไกในการตอบโต้ของคนในที่มีต่อการควบคุมสื่อของภาครัฐและสังคม ด้วยการการนิยามว่าเป็นสื่อทางเพศนั้น ผู้วิจัยเชื่อว่า YAOI ไม่ว่าจะถูกจำกัดความว่าเป็นสื่อทางเพศหรือไม่ แต่อย่างน้อยที่สุด YAOI ก็นับว่าเป็นสื่อทางเลือกและพื้นที่อย่างหนึ่งที่มีผู้ผลิตและผู้บริโภคส่วนใหญ่เป็นผู้หญิง
DOI: 10.14457/cu.the.2007.1727
title: การขัดเกลาจริยธรรมของเยาวชน : ศึกษาเปรียบเทียบผู้ที่เข้าเรียนและไม่เข้าเรียนโรงเรียนพุทธศาสนาวันอาทิตย์ ณ วัดมหาธาตุยุวราชรังสฤษฎิ์ ราชวรมหาวิหาร กรุงเทพมหานคร

description: การศึกษานี้มีวัตถุประสงค์เพื่อศึกษาบทบาทของสถาบันสังคมในการขัดเกลาจริยธรรมของเยาวชนและคุณลักษณะทางจริยธรรมของเยาวชน โดยศึกษาเปรียบเทียบเยาวชนผู้ที่เข้าเรียนและไม่เข้าเรียนโรงเรียนพุทธศาสนาวันอาทิตย์ กลุ่มตัวอย่างที่ศึกษา คือ เยาวชนผู้ที่เข้าเรียนและไม่เข้าเรียนโรงเรียนพุทธศาสนาวันอาทิตย์ที่มีอายุระหว่าง 14-18 ปี และกลุ่มแวดล้อมทางสังคมของเยาวชนทั้งสองกลุ่ม ได้แก่ ผู้ปกครอง ครูโรงเรียนสามัญ พระอาจารย์โรงเรียนพุทธศาสนาวันอาทิตย์ พระสงฆ์ในวัดที่เยาวชนมีโอกาสไปร่วมกิจกรรมทางศาสนา และ กลุ่มเพื่อน รวมจำนวน 260 คน โดยดำเนินการเก็บรวบรวมข้อมูลด้วยการใช้แบบสอบถามและการสัมภาษณ์เจาะลึก ผลการศึกษา พบว่า สถาบันสังคมที่เยาวชนและกลุ่มแวดล้อมทางสังคมของเยาวชนทั้งที่เข้าเรียนและ ไม่เข้าเรียนโรงเรียนพุทธศาสนาวันอาทิตย์ให้ความสำคัญในการขัดเกลาจริยธรรมมากที่สุดเป็นอันดับแรก คือ สถาบันครอบครัว รองลงมา ได้แก่ สถาบันการศึกษา สื่อมวลชน กลุ่มเพื่อน และสถาบันศาสนา ตามลำดับ ซึ่งแต่ละสถาบันสังคมจะมีวิธีการขัดเกลาจริยธรรมทั้งทางตรงและทางอ้อมให้กับเยาวชนที่แตกต่างกันไปตามบทบาทและหน้าที่ของตนเอง นอกจากนั้นยังพบว่า กลุ่มแวดล้อมทางสังคมของเยาวชนทั้งสองกลุ่มให้ความสำคัญในการปลูกฝังคุณลักษณะทางจริยธรรมในด้านความเสียสละมีเมตตามากที่สุด รองลงมา คือ ความมีระเบียบวินัย ความรับผิดชอบ ความขยันอุตสาหะ ความซื่อสัตย์ยุติธรรม ความกตัญญูกตเวที ความสามัคคี ความประหยัด และความมีเหตุผล ตามลำดับ ทั้งนี้การปลูกฝังคุณลักษณะทางจริยธรรมของกลุ่มแวดล้อมจะขึ้นอยู่กับสภาพการเปลี่ยนแปลงทางสังคมโดยรวมและขึ้นอยู่กับดุลยพินิจของกลุ่มแวดล้อมเยาวชนว่าสิ่งใดควรปฏิบัติและสิ่งใดไม่ควรปฏิบัติ ส่วนระดับคุณลักษณะทางจริยธรรมของเยาวชนจากการประเมินของกลุ่มแวดล้อมทางสังคมของเยาวชนทั้งสองกลุ่ม พบว่า ระดับคุณลักษณะทางจริยธรรมโดยรวม 9 ด้านของเยาวชนที่เข้าเรียนโรงเรียนพุทธศาสนาวันอาทิตย์มีระดับสูงกว่าเยาวชนที่ไม่เข้าเรียนโรงเรียนพุทธศาสนาวันอาทิตย์ และเมื่อพิจารณาในรายด้านแต่ละด้าน พบว่า เยาวชนที่เข้าเรียนและไม่เข้าโรงเรียนพุทธศาสนาวันอาทิตย์มีระดับคุณลักษณะทางจริยธรรมรายด้านที่แตกต่างกัน โดยเยาวชนที่เข้าเรียนโรงเรียนพุทธศาสนาวันอาทิตย์มีระดับคุณลักษณะทางจริยธรรมสูงกว่าเยาวชนที่ไม่เข้าเรียนโรงเรียนพุทธศาสนาวันอาทิตย์ในด้านความรับผิดชอบ ความซื่อสัตย์ยุติธรรม ความมีเหตุผล ความกตัญญูกตเวที ความเสียสละมีเมตตา ความสามัคคี และความขยันอุตสาหะ ในขณะที่เยาวชนที่ไม่เข้าเรียนโรงเรียนพุทธศาสนาวันอาทิตย์มีระดับคุณลักษณะทางจริยธรรมสูงกว่าเยาวชนที่เข้าเรียนโรงเรียนพุทธศาสนาวันอาทิตย์ในด้านความมีระเบียบวินัยและความประหยัด
DOI: 10.14457/cu.the.2007.1728
title: วิเคราะห์เดี่ยวระนาดทุ้มเพลงทะยอยเดี่ยว : กรณีศึกษาทางอาจารย์สืบศักดิ์ ดุริยประณีต

description: อาจารย์สืบศักดิ์ ดุริยประณีต เป็นทายาททางดนตรีไทยคนหนึ่งของบ้านสายตระกูล“ดุริยประณีต” ซึ่งเป็นสำนักดนตรีไทยที่มีความสำคัญอันมีประวัติการสืบทอดที่ยาวนาน รวมไปถึงยังเป็นแหล่งรวมสรรพวิทยา และองค์ความรู้ทางด้านดนตรีไทยจากบรมครูคีตกวีทางด้านดนตรีไทยอีกมากมาย และจากที่ได้รับการอบรมสั่งสอนและถ่ายทอดองค์ความรู้ทางด้านดนตรีไทย ประกอบกับความรู้ความสามารถที่ผ่านประสบการณ์ทางด้านดนตรีไทยมาเป็นเวลานาน จึงทำให้อาจารย์ สืบศักดิ์ ดุริยประณีต เป็นครูดนตรีไทยที่นับได้ว่าเป็นบุคคลที่มีความสำคัญต่อวงการดนตรีไทยในปัจจุบันอีกท่านหนึ่ง ที่ยังคงองค์ความรู้ในเรื่องของดนตรีไทยจากโบราณจารย์ที่ได้ถ่ายทอดไว้ และยังได้สร้างสรรค์ผลงานทางด้านดนตรีไทยไว้มากมายโดยเฉพาะทางเดี่ยวระนาดทุ้มเพลงทยอยเดี่ยว จากการศึกษาวิเคราะห์ เดี่ยวระนาดทุ้มเพลงทยอยเดี่ยว กรณีศึกษาทางอาจารย์สืบศักดิ์ ดุริยประณีต สรุปผลการวิจัยได้ว่า เพลงทยอยเดี่ยว เป็นเพลงเดี่ยวขั้นสูงที่มีการพัฒนามาจากการเดี่ยวปี่ในเพลงทยอยเดี่ยว ของพระประดิษฐ์ไพเราะ (มี ดุริยางกูร) มาสู่เครื่องดนตรีไทยชิ้นอื่นโดยเฉพาะเครื่องตีอย่างเป็นลำดับขั้น จนมาถึงในทางเดี่ยวระนาดทุ้มเพลงทยอยเดี่ยว ทางของอาจารย์สืบศักดิ์ ดุริยประณีต ที่มีลักษณะและกลวิธีในการบรรเลงที่คลี่คลายและอิงจากพื้นฐานของกระสวนทำนองในทางเดี่ยวฆ้องวงใหญ่เพลงทยอยเดี่ยว ทางครูสอน วงฆ้อง เป็นสำคัญ โดยมีอัตลักษณ์ที่ยึดแบบแผนมาแต่โบราณในการปรากฏทำนองใน 2 ช่วง คือทางโอด สามชั้น และทางพัน สองชั้น และปรากฏการซ้ำประโยคทำนอง โดยได้สอดแทรกเม็ดพรายในการบรรเลงต่างๆ เพื่อให้เกิดความแตกต่างและหลากหลาย และมีการทอนประโยคทำนองให้สั้นลงอันเป็นลักษณะสำคัญของเพลงประเภทเพลงทยอย การเปลี่ยนเสียงอย่างเฉียบพลัน การทอนประโยคทำนองอย่างสม่ำเสมอ รวมไปถึงยังมีการปรุงแต่งทำนองในลักษณะพิเศษต่างๆ โดยมีนัยยะสำคัญเพื่อให้เกิดความวิจิตร และอรรถรสของท่วงทำนองเพิ่มมากขึ้น จนมีความเหมาะสมที่จะเป็นเพลงเดี่ยวในระดับขั้นสูงได้
DOI: 10.14457/cu.the.2007.1729
title: ผลของกระบวนการการจัดการเรียนรู้แบบมีส่วนร่วม ตามแนวรูปแบบ ทีม เกม ทัวนาเม้นท มีต่อการพัฒนาความรู้เรื่องการสื่อสารเพื่อรักษาสัมพันธภาพระหว่างบุคคลของนักเรียนระดับชั้นประถมศึกษาปีที่ 5

description: พัฒนาความรู้เรื่องการสื่อสารเพื่อรักษาสัมพันธภาพระหว่างบุคคลของนักเรียนระดับชั้นประถมศึกษาปีที่ 5 โดยใช้การจัดการเรียนรู้แบบมีส่วนร่วมตามแนวรูปแบบทีม เกม ทัวนาเม้นท์ กลุ่มตัวอย่าง เป็นนักเรียนชั้นประถมศึกษาปีที่ 5 ปีการศึกษา 2550 ในโรงเรียนพญาไท จำนวน 88 คน เครื่องมือที่ใช้ในการวิจัยประกอบด้วย แบบวัดความรู้เรื่องการสื่อสารเพื่อรักษาสัมพันธภาพระหว่างบุคคล และแบบวัดความสามารถในการอธิบายการพูดเพื่อรักษาสัมพันธภาพระหว่างบุคคลในสถานการณ์ต่างๆ สถิติที่ใช้ในการวิเคราะห์ข้อมูลคือ การทดสอบค่าที (t-test) ผลการวิจัยพบว่า 1. ค่าเฉลี่ยของคะแนนความรู้การสื่อสารเพื่อรักษาสัมพันธภาพระหว่างบุคลคลหลังเรียน ของนักเรียนในกลุ่มทดลองสูงกว่า ค่าเฉลี่ยของคะแนนความรู้การสื่อสารเพื่อรักษาสัมพันธภาพระหว่างบุคลคล ก่อนเรียนของนักเรียนในกลุ่มทดลอง อย่างมีนัยสำคัญทางสถิติ ที่ระดับ .05 2. ค่าเฉลี่ยของคะแนนความสามารถในการอธิบายการพูดเพื่อรักษาสัมพันธภาพระหว่างบุคลคลในสถานการณ์ต่างๆ หลังเรียนของนักเรียนในกลุ่มทดลอง สูงกว่าค่าเฉลี่ยของคะแนนความสามารถในการอธิบายวิธีการพูดเพื่อรักษาสัมพันธภาพระหว่างบุคลคลก่อนเรียน ของนักเรียนในกลุ่มทดลอง อย่างมีนัยสำคัญทางสถิติ ที่ระดับ .05
DOI: 10.14457/cu.the.2007.1730
title: การศึกษาวิธีการวัดปริมาณการรั่วซึมของระบบอากาศอัด ณ ตำแหน่งที่เกิดการรั่วซึมในรูปแบบต่างๆ

description: ศึกษาวิธีการวัดปริมาณการรั่วซึมของอากาศอัด ณ ตำแหน่งที่เกิดการรั่วซึมในรูปแบบต่างๆ เพื่อประเมินปริมาณการรั่วซึมของอากาศอัด โดยศึกษาจากการจำลองระบบอากาศอัดและตำแหน่งที่เกิดการรั่วซึมที่มีลักษณะเป็นรูกลม 4 ขนาดคือ รูกลมที่มีขนาดเส้นผ่านศูนย์กลาง 1, 2 ,3 และ 4 มิลลิเมตร แล้วนำเสนอวิธีการวัดปริมาณการรั่วซึมของอากาศอัดด้วยวิธีที่แตกต่างกัน 6 วิธี ซึ่งแต่ละวิธีที่นำเสนอเหล่านี้สามารถนำไปใช้งานกับระบบอากาศอัดในทางปฏิบัติได้ ทดลองที่ความดันแตกต่างกัน 8 ค่าคือ 1, 2, 3, 4, 5, 6, 7 และ 8 บาร์ แล้วนำผลที่ได้จากการทดลองมาเปรียบเทียบกัน จากผลการทดลองทำให้ทราบลักษณะ ข้อดี ข้อเสีย และค่าความแตกต่างของการวัด เมื่อกำหนดให้วิธีการวัดโดยใช้แอนนิโมมิเตอร์แบบ Hot Wire เป็นเกณฑ์ในการอ้างอิงค่าความแตกต่าง จะสามารถสรุปค่าความแตกต่างในการวัดของแต่ละวิธีได้คือ วิธีวัดโดยใช้หลักการแทนที่น้ำประมาณ 31.44% วิธีวัดโดยใช้ถุงครอบประมาณ 26.09% วิธีวัดโดยใช้วิธีวัดอัตราไหลของลำการไหลประมาณ 39.02% วิธีวัดโดยใช้หลอดปิโทท์ไม่สามารถทำการวัดได้ วิธีวัดโดยใช้แอนนิโมมิเตอร์แบบใบพัดวัดความเร็วภายในท่อโดยตรงประมาณ 7.18% และวิธีวัดโดยการคำนวณจากค่าความดันที่ตำแหน่งที่เกิดการรั่วซึมประมาณ 9.53% เพื่อนำไปเป็นข้อมูลในการเลือกวิธีการวัดให้เหมาะสม น่าเชื่อถือกับการนำไปใช้งานในทางปฏิบัติ การวัดปริมาณการรั่วซึมของอากาศอัด ณ ตำแหน่งที่เกิดการรั่วซึม ช่วยให้สามารถประเมินการสูญเสียพลังงานของระบบอากาศอัดที่เกิดจากการรั่วซึมของแต่ละตำแหน่งได้ เพื่อนำไปเป็นแนวทางในการพัฒนาปรับปรุงแก้ไขระบบอากาศอัดให้มีการสูญเสียพลังงานที่ลดลง ทำให้ลดค่าใช้จ่ายของพลังงานที่สูญเสียไปได้
DOI: 10.14457/cu.the.2007.1731
title: ปัจจัยที่มีผลต่อการดำรงอยู่ของการตั้งถิ่นฐานดั้งเดิมของชุมชนปากคลองวัดประดู่ จังหวัดสมุทรสงครามและจังหวัดราชบุรี

description: วิทยานิพนธ์ฉบับนี้มีวัตถุประสงค์เพื่อ 1) ศึกษาประวัติศาสตร์และพัฒนาการการตั้งถิ่นฐานของชุมชนปากคลองวัดประดู่จากอดีตถึงปัจจุบัน 2) ศึกษาปัจจัยที่มีผลต่อการดำรงอยู่ของการตั้งถิ่นฐานดั้งเดิมของชุมชนปากคลองวัดประดู่ และ 3) เสนอแนะแนวทางการอนุรักษ์รูปแบบการตั้งถิ่นฐานที่มีเอกลักษณ์ของชุมชนปากคลองวัดประดู่ให้คงอยู่ต่อไป จากการศึกษาพบว่า ชุมชนปากคลองวัดประดู่มีการตั้งถิ่นฐานตามแนวแม่น้ำลำคลอง (River linear settlement) อย่างต่อเนื่องตั้งแต่อดีตจนถึงปัจจุบัน ทำให้ชุมชนแห่งนี้เป็นชุมชนริมน้ำที่มีเอกลักษณ์ในการตั้งถิ่นฐาน การดำรงอยู่ของการตั้งถิ่นฐานแบบดั้งเดิมของชุมชนปากคลองวัดประดู่ ประกอบด้วย สภาพแวดล้อมทางกายภาพที่มนุษย์สร้างขึ้น และสภาพทางสังคม-วัฒนธรรม ส่วนปัจจัยที่มีผลต่อการดำรงอยู่ของการตั้งถิ่นฐานแบบดั้งเดิมของชุมชนปากคลองวัดประดู่ ได้แก่ เครือข่ายลำน้ำที่ยังไม่ถูกทำลาย ขนาดและแนวเส้นทางโครงข่ายการสัญจรที่เหมาะสมกับสภาพพื้นที่ของชุมชน การถือครองที่ดินโดยคนในชุมชน การประกอบอาชีพดั้งเดิม กิจกรรมทางเศรษฐกิจเพื่อการยังชีพ ประชากรที่เป็นกลุ่มคนดั้งเดิม วิถีชีวิตชุมชนริมน้ำ ระบบสังคม และการประกอบประเพณี-พิธีกรรม รวมถึงนโยบายการพัฒนาประเทศจากภาครัฐที่ประสานสอดคล้องกัน ระหว่างหน่วยงานจากรัฐบาลกลางและหน่วยงานปกครองส่วนท้องถิ่น และกฎหมายต่างๆ โดยปัจจัยที่ส่งผลต่อการดำรงอยู่ของการตั้งถิ่นฐานดั้งเดิมของชุมชนนี้มากที่สุดคือ ลักษณะทางสังคม-วัฒนธรรม ซึ่งสอดคล้องกับแนวคิดของ “เอมอส แรพโพพอร์ต” ที่อธิบายถึงการพิจารณาลักษณะทางวัฒนธรรมเชื่อมโยงไปถึงลักษณะทางกายภาพของชุมชน ข้อเสนอแนะในการอนุรักษ์ชุมชนปากคลองวัดประดู่ ได้แก่ ส่งเสริมการรักษาเอกลักษณ์ที่มีคุณค่าของชุมชนไว้อย่างยั่งยืน โดยการมีส่วนร่วมระหว่างรัฐและประชาชนในท้องถิ่น รวมทั้งสนับสนุนการอนุรักษ์ตามแนวทางการประสานความร่วมมือระหว่างหน่วยงาน ควบคู่กับการสร้างรายได้ให้แก่ชุมชน โดยคำนึงถึงความเหมาะสมกับสภาพแวดล้อมทางธรรมชาติ และทางวัฒนธรรมของชุมชนปากคลองวัดประดู่และชุมชนรอบข้าง
DOI: 10.14457/cu.the.2007.1732
title: กระบวนการหลุดพันจากความเป็นหนี้ : กรณีศึกษากลุ่มปราชญ์ชาวบ้านภาคอีสาน

description: ศึกษาถึงวิถีชีวิตและความเป็นอยู่ของชุมชนที่มีผลต่อการก่อหนี้ และกระบวนการต่อสู้เพื่อหลุดพ้นจากความเป็นหนี้ เพื่อศึกษาแนวคิดและวิธีการของปราชญ์ชาวบ้านที่ทำให้หลุดพ้นจากความเป็นหนี้ เป็นแนวทางให้เกษตรกรอื่นนำไปใช้ปฏิบัติ เพื่อให้หลุดพ้นจากความเป็นหนี้ ในการศึกษาครั้งนี้ ผู้วิจัยได้เลือกศึกษาจากกลุ่มปราชญ์ชาวบ้าน พหุภาคีภาคอีสาน จำนวน 8 ท่าน เนื่องจากกลุ่มปราชญ์นี้เป็นคนในท้องถิ่นอีสาน เป็นผู้ประสบความสำเร็จในดำเนินชีวิต ที่เป็นหนี้ก็สามารถหลุดพ้นจากความเป็นหนี้ได้ นอกจากนั้นปราชญ์กลุ่มนี้ยังขยายแนวความคิดต้นแบบด้วยการเปิดศูนย์การเรียนรู้ เพื่อถ่ายทอดความรู้ และประสบการณ์การแก้ไขปัญหาหนี้สินให้กับชุมชนอีกด้วย ผู้วิจัยได้ดำเนินการศึกษาค้นคว้าเอกสารที่เกี่ยวข้องกับปราชญ์ชาวบ้าน เพื่อศึกษาถึงแนวทางที่ปราชญ์ได้ดำเนินชีวิต และได้ดำเนินการสัมภาษณ์เชิงลึก ด้วยแบบสัมภาษณ์อย่างมีโครงสร้าง เพื่อสอบถามเกี่ยวกับวิถีชีวิต การก่อหนี้และวิธีการที่ทำให้ปราชญ์หลุดพ้นจากความเป็นหนี้ได้ รวมทั้งได้เข้าร่วมกิจกรรมกับกลุ่มปราชญ์ชาวบ้าน ทั้งในรูปแบบของการประชุมกลุ่ม การถ่ายทอดความรู้และประสบการณ์ รวมถึงการเข้าร่วมประเพณีของกลุ่มปราชญ์ชาวบ้าน เพื่อศึกษาถึงการดำเนินชีวิตและวิถีของชาวบ้าน จากการศึกษาได้ข้อค้นพบว่า ปราชญ์ทุกท่านได้ "ปฏิวัติความคิด" ได้สำเร็จซึ่งเป็นกุญแจเปิดใจที่สำคัญที่สุด จากการพึ่งการเพาะปลูกพืชเดี่ยวเชิงพาณิชย์ มาเป็นการปลูกพืชเพื่อสร้าง “ความมั่นคงทางอาหาร” ได้สำเร็จ การอยู่การกินภายในครัวเรือน ซึ่งถือว่าเป็นการปฏิวัติ ทวนกระแสทุนนิยม ไม่พึ่งตลาด หันมาพึ่งตนเอง และพึ่งพากันเองในชุมชน และมีความสุขในความพอเพียง ซึ่งในที่สุดก็ประสบความสำเร็จ สามารถลดหนี้ปลดสินได้ แม้ว่าจะต้องทนทุกข์กับหนี้สินเป็นระยะเวลานานก็ตาม เมื่อนำความเป็นอยู่อย่างพออยู่พอกินมาเทียบเคียงกับพระราชดำรัสเศรษฐกิจพอเพียงแล้ว พบว่ามีความเหมือนกันกับหลักเศรษฐกิจพอเพียงของพระบาทสมเด็จพระเจ้าอยู่หัวอย่างมาก เพื่อให้กระบวนการหลุดพ้นจากความเป็นหนี้เป็นไปอย่างเป็นรูปธรรม ผู้วิจัยมีข้อเสนอแนะว่า กลุ่มบุคคลที่สำคัญของกระบวนการนี้ ได้แก่ ครอบครัวเกษตรกรของชุมชน ปราชญ์ชาวบ้าน องค์กรภาครัฐ ภาคเอกชน ต้องมีจิตสำนึกในการที่จะร่วมขบวนการทำให้บรรลุความสำเร็จอย่างจริงใจและจริงจัง เพื่อแก้ไขความยากจนให้บรรเทาและหมดสิ้นไปทั่วประเทศ